text: Ingen nye spor af flygtet fange
  22 december 2014 kl. 05.48
  Syd og Sønderjyllands Politi jagter fortsat farlig fange, der lørdag aften 
  flygtede fra Arresthuset i Tønder.
  Vagtchefen ved Syd og Sønderjyllands Politi oplyser mandag morgen, at der ikke er nye spor i sagen om den flygtede 37 årige fange.
  Manden der på dramatisk vis flygtede fra arresten i Tønder, er sidst set i Tyskland ved byen Leck godt 20 kilometer syd for grænsen ved 22 tiden lørdag aften.
  En tysk politipatrulje forsøgte forgæves at eftersætte den bil, som den 37 årige formentlig flygtede i efter, at han stak af fra arresten. I forbindelse med flugten blev en rød Peugeot 208 med registreringsnummer AJ 96095 stjålet.
  Politiet betegner den flygtede fange som farlig og aggressiv.
  Oplysninger i sagen kan gives på telefon 1-1-4
  